Narodna skupština
20141125

Zahvaljujem, gospodine predsedavajući. Gospođo ministarko, član 45. govori o evidenciji, kao što je moj prethodnik govorio, i on kaže, radi naših gledalaca, „Ribolovac je dužan da vodi evidenciju o ulovu na jedinstvenom obrascu. Evidenciju ulova ribolovac dostavlja korisniku na kraju tekuće godine. Korisnik ne može izdati dozvolu za tekuću godinu ribolovcu koji nije dostavio evidenciju ulova za prethodnu godinu. Podaci iz evidencije ulova ribolovca sastavni su deo godišnjeg izveštaja itd“.“ Predlažem da se reči „ribolovac dostavlja korisniku na kraju tekuće godine“ zamene rečima „ovlašćena ribolovna organizacija dostavlja korisniku na kraju tekuće godine izveštaj o ulovu“, što podrazumeva da će u okviru ribolovnih društva, ribolovci da popunjavaju te evidencije i onda ribolovna organizacija to preda korisniku na kraju tekuće godine, i to zato što korisnik ribolovnog područja, da se vratim na edukaciju, ne mora da zna ništa o ribolovu. On se čovek, to je biznis, bavi biznisom, a ne kao ljubitelj prirode. On je zakupio da bi ostvario neki profit i ispunjava neke uslove i dobija na gazdovanje prirodni resurs Republike Srbije.